呈蔡內翰
作者：毛滂
朝代：宋

paragraphs: 鄙夫十年江海客，岸草汀鷗隨步屧。
稍收晚景付長竿，河伯供魚慰彈鋏。
烟雲不鎻北闕心，飛出亂山青萬疊。
束書却入國東門，觚稜瑞日明書笈。
蹇驢破曉踏春泥，誰家暖氣生牙頰。
門前賓客鄙可憐，紛如寒蠶饑望葉。
主人看屋客看地，士氣蕭條無一捻。
邇年恰得玉堂家，名在執鞭猶煒燁。
玉堂丈人廊廟資，寶帯垂魚光遶脅。
棣萼青春自一門，璇題白日常三接。
側聞好士禮作羅，纖鱗弱翮歸漁獵。
蹉跎歲晚曳裾人，半彫鬢綠仍隨牒。
澗溪幽菜儻可羞，試雜萬錢聊一筴。